Satyendra Nath Bose
Satyendra Nath Bose, 1.1.1894-4.2.1974, indisk fysiker. Efter studier i Calcutta og studieophold i Paris og Göttingen var han fra 1926 professor i fysik i Dacca (Dhaka) og derefter i Calcutta. Han var medlem af det indiske overhus 1952-58. Boses mest kendte arbejde er en artikel fra 1924, der kom til at danne grundlag for en ny beskrivelse af kvantemekaniske partikelsystemer, den såkaldte Bose-Einstein statistik. Hans navn indgår i betegnelsen boson for en partikel, der adlyder denne statistik.